फिलहाल आसाराम जेल की हवा खा रहे हैं, और उनका कुपुत्र नारायण साईं पुलिस के साथ चोर-सिपाही का खेल खेल रहा है । लेकिन धन्य हैं उनदोनों के अंध समर्थक जो अब भी उनको भगवान् ही माने बैठे हैं । अब भी यही कहा जा रहा है कि दोनों को साजिश के तहत फंसाया जा रहा है। ये सच है कि सारे मामले अभी अदालत में विचाराधीन हैं और दोनों अभी तक न्यायालय द्वारा दोषी करार नहीं दिए गए हैं, लेकिन सच तो यह भी है कि बाप-बेटे के खिलाफ रेप, यौन शोषण जैसे आरोपों और कई गवाहों के सामने आने के बाद ही आसाराम को हिरासत में लिया गया और जेल में डाला गया । नारायण सांई का इस तरह सिर पर पैर रखकर भागना और पुलिस से लुक्का-छुप्पी खेलना भी उसके दोषी होने की ही चुगली खा रहा है और इतना तो साबित कर ही रहा है दोनों इतने भी निर्दोष नहीं हैं, जितना वो आज तक लोगों को दिखाते आये हैं और जितना लोगों ने उनको समझ रखा है ।